Virallinen lehti nro C 182 , 28/06/1999 s. 0035



KIRJALLINEN KYSYMYS E-2992/98 esittäjä(t): Kirsi Piha (PPE) komissiolle (8. lokakuuta 1998) Aihe: Echon avustusrahoihin liittyvät huijausepäilyt Tällä viikolla julkisuuteen tulleiden tietojen mukaan Luxemburgin poliisi tutkii parhaillaan petosepäilyjä, jotka liittyvät komission katastrofiavusta vastaavan yksikön rahankäyttöön. Rahaa on kadonnut ainakin 500 000 ecua ja tämän lisäksi kenttäprojekteihin tarkoitettuja varoja on käytetty kaikkien sääntöjen vastaisesti Brysselin hallintokulujen kattamiseen. Väitetyillä väärinkäytöksillä on katastrofaalisia vaikutuksia kansalaisten käsityksiin EU-hallinnon kyvystä kontrolloida ja valvoa verovarojen käyttöä. On uskomatonta, että Euroopan komission sisäisessä rahainkäytön valvonnassa kyseisen kaltaiset, huomattavia rahasummia koskevat väärinkäytökset voivat mennä läpi kenenkään huomaamatta ja niihin puuttumatta. Koska kysymys ei julkisuuteen annettujen tietojen mukaan ole yksittäistapauksesta, nyt syntyneen vahingon kokonaisvaikutukset kaikkien EU-instituutioiden uskottavuudelle voivat osoittautua todella suuriksi. Yllä mainittuun viitaten kysyn komissiolta, miten on selitettävissä, että kyseisen kaltaisia väärinkäytöksiä voi päästä tapahtumaan sisäisen tarkastuksen niitä havaitsematta? Mihin konkreettisiin toimiin komissio aikoo jatkossa ryhtyä tehostaakseen omaa sisäistä valvontaansa, ei vain tämän yksittäistapauksen osalta vaan yleisesti, estääkseen rahojen väärinkäytön ja parantaakseen julkista kuvaansa yhteisten rahojen vastuullisena käyttäjänä? Komission jäsenen Anita Gradininkomission puolesta antama vastaus (11. joulukuuta 1998) Kysyjän mainitsemat väitteet siitä, että varojen väärinkäytökset pääsivät tapahtumaan kenenkään huomaamatta ja niihin puuttumatta, eivät pidä paikkaansa. Itse asiassa juuri komissio paljasti kyseisen petostapauksen petostentorjunnan koordinaatiota käsittelevän erityisryhmän (UCLAF) avulla ja on jättänyt asian oikeusviranomaisten käsittelyyn ja pannut vireille kurinpitomenettelyn kolmen henkilön osalta. Lisäksi komissio pyrkii jatkossa vähentämään väärinkäytösten riskejä tehostamalla maksuliikenteen valvontaa ja tekee kaikkensa selvittääkseen petostapaukset, joihin on sekaantunut komission virkamiehiä tai muuta henkilöstöä; tähän yhteyteen kuuluu myös kurinpitotoimien soveltaminen. Sentyyppiset väärinkäytökset, jotka kysymyksessäkin mainitaan, voidaan yleensä todeta tarkastamalla hankkeiden tilit paikalla. Komissiossa kyseisiä tarkastuksia voivat suorittaa kulloinkin menoista vastaavat yksiköt ja varainhoidon valvonnasta vastaava pääosasto. Tutkimuksia tekee myös UCLAF. Hyvän tilintarkastustavan mukaisesti ja rahoitusjärjestelmän luotettavuuden varmistamiseksi komissio tarkastaa tilit paikalla vain joidenkin rahoitettujen hankkeiden osalta. Tarkastuskohteiden valinta perustuu riskianalyysiin. Komission sisäisen tarkastuksen tehostaminen on vuodesta 1995 alkaen ollut yksi SEM 2000 -aloitteen painopistealueista. Sen yhteydessä on jo toteutettu useita toimenpiteitä, mm. parannettu tilintarkastusmenetelmiä, kehitetty edelleen riskianalyysiä (tarkoituksena keskittyä aloille, joilla riski arvioidaan suurimmaksi), tehostettu ennakkotarkastuksia (tarkoituksena vapauttaa varoja tilintarkastukseen) ja tihennetty tarkastusväliä pääosastojen osalta. SEM 2000 -aloitteen mukaisesti komissio on myös perustanut henkilöstöhallinnosta ja varainhoidosta vastaavia yksiköitä. Ne ovat itsenäisiä toimintayksiköitä, joiden vastuulla on etenkin sisäinen tarkastus, tilien tarkastaminen ja tarkastukset paikalla.